《题画赠僧》
清代·高其佩

入岁风雪多，今始天宇晴。携客叩禅关，曳杖溪上行。

老鹳作寒语，野水回春声。洒墨写幽抱，磊落抒平生。

万翠暗浮几，激射斜阳明。愿为山中人，薄田事躬耕。

作者简介：（?—1734）清奉天辽阳人，隶籍汉军，字韦之，号且园，又号南村。康熙时由宿州知州迁四川按察使。雍正间擢都统。后罢去。工诗善画。所绘人物山水，均苍浑沉厚。尤善指画，晚年遂不再用笔。